**Gaura de şarpe**

*Dragos Niculescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am mai intrat o dată în gaura de şarpe a pămîntului

şi, după un drum întunecos şi extrem de interesant,

m-am trezit afară, ţinînd într-o mînă o sticlă de vin

şi în cealaltă un pahar – iar aceasta a reprezentat

pentru mine un sfîrşit frumos de situaţie.

Tu mă urmăreai ca un cîine de vînătoare, în rochiţe

scurte şi pastelate, eu îţi mai lăsam cîte un mesaj

sub cîte o bancă, sub rădăcina cîte unui copac:

“Din fiecare os alb iese cîndva o floare”,

“Din fiecare fluture iese cîndva un suspin”,

tu înţelegeai şi mă căutai mai departe pe străzi,

mereu în urma mea, mereu consecventă idealului tău,

pe care îl împărtăşeam de la o depărtare cuviincioasă.

Pe vremea aceea idolii de lut cîntători se odihneau prin

vechile tainiţe de zid, înmiresmate rufe albe fluturau

prin curţi la marginea oraşului, cîte un tren mai fluiera

romantic undeva în nord.

Probabil căutam amîndoi ceva anume, poate nişte ruine

cu tufe de iarbă în care să ne dezlănţuim iubirea ca într-un

muzeu bombardat al vieţii şi al morţii, poate vreo băcănie

fără stăpîn, cu măsline, schweitzer şi ghiuden, în care să ne

cunoaştem mai bine, poate vreun ochi de baltă nou născut,

într-o pădure limitrofă, pe care să-l botezăm cu trupurile

noastre pline de rîvnă şi curăţate de lumina lunii.

Şi astăzi, din părţile noastre separate de lume, îi înţelegem

încă pe acei copii bătrîni care se ţineau de mînă şi ne priveau

fix la cîte o încrucişare de drumuri, nemişcaţi şi albi, fără să

clipească, în noaptea care le învăluia pe toate.